b'\n_START_ARTICLE_\nHradeckega most\n_START_SECTION_\nZgodovina\n_START_PARAGRAPH_\nLeta 1781 je bil postavljen prvi lito\xc5\xbeelezni most na svetu, s \xc4\x8dimer se je pri\xc4\x8dela industrijska revolucija tudi na podro\xc4\x8dju mostogradnje. Ljubljanski mestni svet se je v sredini 19. stoletja odlo\xc4\x8dil, da zamenja dotedanji dotrajani leseni \xc4\x8cevljarski most z novim lito\xc5\xbeeleznim. Po petih letih iskanja jih je prepri\xc4\x8dal na\xc4\x8drt Johanna Hermanna z Dunaja. Po njegovem na\xc4\x8drtu so most v celoti ulili na Dvoru pri \xc5\xbdu\xc5\xbeemberku. Sestavili so ga iz vnaprej pripravljenih elementov trikotnega profila, prepeljali do Ljubljane in na gradbi\xc5\xa1\xc4\x8du spojili z vijaki. Most so na lokaciji med Tran\xc4\x8do in Novim trgom odprli 18. oktobra 1867 in ga poimenovali po \xc5\xbeupanu Johannu Nepomuku Hradeckemu (1820-1846); ker pa se je nahajal na mestu \xc4\x8cevljarskega mostu, so me\xc5\xa1\xc4\x8dani uporabljali tudi staro ime. Po konstrukcijski zasnovi je tro\xc4\x8dlenski lok razpetine 30,8 m, vozi\xc5\xa1\xc4\x8de je bilo takrat leseno, \xc5\xa1irine 6,42 m._NEWLINE_Zaradi Ple\xc4\x8dnikovega posega v ureditve mostov oziroma gradnjo novih v sredi\xc5\xa1\xc4\x8du Ljubljane, so most leta 1931 prestavili z lokacije \xc4\x8cevljarskega mostu na novo mesto pri takratni ljubljanski mrtva\xc5\xa1nici (ob Zalo\xc5\xa1ki cesti in cesti Ob Ljubljanici ter pri Poljanskem nasipu); posledi\xc4\x8dno se je mostu prejelo novo ime - Mrtva\xc5\xa1ki most. Ple\xc4\x8dnik je na robovih mostu zasnoval nove, betonske svetilke._NEWLINE_Zaradi staranja materialov in, ker so most uporabljala tudi te\xc5\xbeja motorna vozila (za kar most ni bil na\xc4\x8drtovan), je bil most ob koncu 20. stoletja dotrajan. Leta 2004 so most zaprli za motorni promet. \xc5\xbdupan Zoran Jankovi\xc4\x87 je prenovo mostu uvrstil med svoje projekte.\n_START_SECTION_\nSedanja lokacija\n_START_PARAGRAPH_\nFebruarja 2010 so mostno konstrukcijo odstranili z lokacije pri Porodni\xc5\xa1nici in obnove potrebne dele prepeljali v tovarno Livar, kjer so konstrukcijo pregledali, obnovili in za\xc5\xa1\xc4\x8ditili s protikorozijsko barvo. Med sanacijo so odkrili po\xc5\xa1kodbe robnih vencev in ograje, zato sta se Mestna ob\xc4\x8dina Ljubljana in Zavod za varovanje kulturne dedi\xc5\xa1\xc4\x8dine dogovorila, da te elemente naredijo na novo. Januarja 2011 so pri\xc4\x8deli pripravljati teren in temelje za novo, tretjo lokacijo mostu in sicer na soto\xc4\x8dju Ljubljanice in Grada\xc5\xa1\xc4\x8dice v Trnovem tako, da most povezuje \xc5\xbdabjek in Krakovo oz. Prule in Trnovo. Marca istega leta je bil most postavljen na to novo lokacijo in dobil tudi svoje prvotno ime - Hradeckega most. Na novi lokaciji je most namenjen le pe\xc5\xa1cem in kolesarjem.'